

**ประกาศองค์การบริหารส่วนตำบลนาเกลือ**

**เรื่อง การยื่นแบบและการชำระเงินค่าภาษีโรงเรือนและที่ดิน ภาษีป้าย และภาษีบำรุงท้องที่**

**ประจำปี พ.ศ. ๒๕๕๕**

**……………………………………………………………….**

ด้วยขณะนี้ใกล้ถึงกำหนดเวลาที่ผู้เป็นเจ้าของ ผู้มีกรรมสิทธิ์ หรือผู้ครอบครองในทรัพย์สิน คือ โรงเรือนและสิ่งปลูกสร้าง , ที่ดิน , ป้าย ที่อยู่ในเขตองค์การบริหารส่วนตำบลนาเกลือ จักต้องยื่นแบบแสดงรายการเพื่อชำระเงินค่าภาษี ประจำปี พ.ศ. ๒๕๕๕ ดังนี้

**๑. ภาษีโรงเรือนและที่ดิน** ตามพระราชบัญญัติภาษีโรงเรือนและที่ดิน พ.ศ. ๒๔๗๕ กำหนดให้ยื่นแบบเสียภาษี (ภ.ร.ด.๒) ตั้งแต่เดือน มกราคม - ๒๙ กุมภาพันธ์ ของทุกปี หากยื่นแบบเกินกำหนดปรับไม่เกิน ๒๐๐ บาท ยื่นแล้วไม่ชำระภายในกำหนดเวลาท่านจะต้องชำระเงินเพิ่มสูงอีกร้อยละสิบของเงินค่าภาษี

**๒. ภาษีบำรุงท้องที่** ตามพระราชบัญญัติภาษีบำรุงท้องที่ พ.ศ. ๒๕๐๘ กำหนดให้ยื่นแบบเสียภาษีตั้งแต่เดือน มกราคม - ๓๐ เมษายน ของทุกปี หากยื่นแบบเกินกำหนดปรับ ๑๐% ยื่นแบบแล้วไม่ชำระภายในกำหนดเวลาต้องชำระเงินเพิ่มอีกร้อยละ ๒ ต่อเดือน

**๓. ภาษีป้าย** ประกาศกฎกระทรวง (ฉบับที่ ๕) พ.ศ. ๒๕๓๕ ออกตามความในพระราชบัญญัติภาษีป้าย พ.ศ. ๒๕๑๐ กำหนดให้ยื่นแบบเสียภาษี ตั้งแต่เดือน มกราคม - ๓๑ มีนาคม ของทุกปีหากยื่นแบบเกินกำหนดปรับ ๑๐ % ยื่นแบบแล้วไม่ชำระภายในกำหนดเวลาต้องชำระเงินเพิ่มอีกร้อยละ ๒ ต่อเดือน

**การยื่นแบบและการชำระภาษี**

ทรัพย์สินที่อยู่ในเขต ตำบลนาเกลือ อำเภอกันตัง จังหวัดตรัง ให้ยื่นแบบแสดงรายการและชำระภาษีได้ ณ งานจัดเก็บรายได้ ส่วนการคลัง องค์การบริหารส่วนตำบลนาเกลือ โทร. ๐-๗๕๒๐-๗๘๐๙-๑๕

ประกาศ ณ วันที่ ๑๓ ธันวาคม ๒๕๕๔

(ลงชื่อ)

(นายธวัช อภิลักษ์นุกูล)

นายกองค์การบริหารส่วนตำบลนาเกลือ